b'\n_START_ARTICLE_\nIndaleci Castells i Oller\n_START_SECTION_\nPeriodista i professor\n_START_PARAGRAPH_\nEncara que inici\xc3\xa0 els estudis de Ci\xc3\xa8ncies Exactes a la Universitat de Barcelona, ben aviat comen\xc3\xa7a a treballar de corrector de proves al diari barcelon\xc3\xad "La Dinast\xc3\xada". El 1883 es crea "El Eco de Valls" i el 1885 Castells \xc3\xa9s nomenat redactor en cap. Sota la seva direcci\xc3\xb3 passa a ser l\'organ del Partit Liberal del districte de Valls-Montblanc. M\xc3\xa9s endavant va fundar els setmanaris \xe2\x80\x9cEl Distrito\xe2\x80\x9d, en 1893, \xe2\x80\x9cLa Actualidad\xe2\x80\x9d en 1896, i \xe2\x80\x9cLa Cr\xc3\xb3nica de Valls\xe2\x80\x9d en 1905, sent a m\xc3\xa9s el seu director fins a la seva mort. En aquest darrer setmanari hi public\xc3\xa0 m\xc3\xa9s d\xe2\x80\x99un centenar d\xe2\x80\x99articles sobre la hist\xc3\xb2ria de la seva vila, sovint amb els pseud\xc3\xb2nims de Patrici de Valls o March Pons. Tamb\xc3\xa9 va promoure la publicaci\xc3\xb3 de l\'Almanaque de Valls cap al 1908. En les seves cr\xc3\xb2niques aclar\xc3\xad alguns errors hist\xc3\xb2rics, especialment sobre les Esquadres de Catalunya. Amb motiu del primer Centenari de les Festes Decennals de la Mare de D\xc3\xa9u de la Candela, el 1891 Indaleci Castells es converteix en l\'ide\xc3\xb2leg i el coordinador general. Comen\xc3\xa7a a treballar de professor al Colegio Vallense, activitat que manindr\xc3\xa0 fins al 1892. Exerceix tamb\xc3\xa9 com a professor de matem\xc3\xa0tiques i geometria a l\'Escola Elemental d\'Ind\xc3\xbastries de Valls.\n_START_SECTION_\nEl pol\xc3\xadtic\n_START_PARAGRAPH_\nIndaleci Castells fou elegit diputat provincial durant els biennis 1897-1898 i 1901-1902. El novembre de 1905 tamb\xc3\xa9 \xc3\xa9s elegit regidor de l\'Ajuntament de Valls i el 1906 es converteix en l\'alcalde de Valls, c\xc3\xa0rrec que ocupar\xc3\xa0 fins al 1909. Despr\xc3\xa9s d\'haver estat incapacitat per ocupar el c\xc3\xa0rrec de regidor electe durant el per\xc3\xadode 1910-1913, torna a ser elegit regidor per al per\xc3\xadode 1914-1917. Tamb\xc3\xa9 ocup\xc3\xa0 el c\xc3\xa0rrec de secretari de la Cambra de Comer\xc3\xa7 i Ind\xc3\xbastria de Valls. _NEWLINE_El 23 de desembre de 1923 Indaleci Castells \xc3\xa9s detingut al camp de futbol del Vilar mentre presenciava una competici\xc3\xb3 atl\xc3\xa8tica i \xc3\xa9s empresonat durant 24 hores. Segons les cr\xc3\xb2niques de l\'\xc3\xa8poca, sembla que en aquest succ\xc3\xa9s van influir factors de tipus pol\xc3\xadtic.\n_START_SECTION_\nActivitat liter\xc3\xa0ria\n_START_PARAGRAPH_\nCastells, tamb\xc3\xa9 destac\xc3\xa0 per les seves participacions en activitats de car\xc3\xa0cter literari. Aix\xc3\xad, el 1905 s\'estrena al Teatre Principal la sarsuela Joselito, amb llibret d\'indaleci Castells i musica del mestre Ramon Farr\xc3\xa9s. El febrer del 1911 guanya l\'Englantina als Jocs Florals de les Festes Decennals de la Candela amb el poema "Medi", i el juny d\'aquest mateix any guanya la "Flor Natural" al certamen hist\xc3\xb2ric-literari commemoratiu del setge de Tarragona, amb el poema "La Flor del Camp". El 1921 publica el drama "Estrella de Oriente" amb el pseud\xc3\xb2nim de "Pedro Albiol".\n_START_SECTION_\nCronista, arxiver i bibliotecari de Valls\n_START_PARAGRAPH_\nEl 1918 l\'Ajuntament de Valls nomena a Indaleci Castells cronista, arxiver i bibliotecari de la ciutat. I aquest mateix any \xc3\xa9s nomenat tamb\xc3\xa9 membre del Patronat de la Biblioteca Popular de Valls per la Mancomunitat de Catalunya. El 1924 l\'Ajuntament de la dictadura acorda anul\xc2\xb7lar el c\xc3\xa0rrec d\'arxiver que ocupava Castells. El seu fons personal es conserva a l\xe2\x80\x99Arxiu Comarcal de Valls (fons Impremta Castells).'